Реализирани дейности по НП „Иновации в действие“

модул 1 „Нови учебни предмети, модули и интердисциплинарно учене“ през учебната 2024/2025 година

През учебната 2024/2025 г., СУ „Гео Милев“ работи по НП „Иновации в действие“, модул 1 „Нови учебни предмети, модули и интердисциплинарно учене“.
Реализираните дейности обхващат 28 паралелки, 763 ученици и 34 педагогически специалисти, работещи на екипен принцип.


I.ПРОГРАМИ.
Във випуск първи клас е разработена и реализирана програма „Позитивна класна стая“. Занятията по програмата са в рамките на 10 часа. Водеща цел на дейностите е подкрепа на учениците от първи клас в прехода и адаптацията им от детската градина към училище и създаване на пространство, в което първокласниците не само учат, а са поканени в света на добродетелите - уважение, благодарност, доброта, търпение, приятелството, грижа за другите, радост от споделянето.

Темите по програмата са: Въведение в програмата; Благодарност; Доброта; Училище по доброта; Приятелство; Силни страни на характера; Силни страни на характера през погледа на съучениците ми; Надежда, мечта; Изложба „Позитивна класна стая“; Заключителна среща по програмата. 


В програмата „Позитивна класна стая“ са включени 143 ученици от випуск първи клас.
Във випуските втори и четвърти клас е реализирана програма „Преподаване на благополучие в училище“ - адаптирана училищна версия на програмата, предоставена от проф. Р. Стаматов на СУ „Гео Милев“. Занятията по програмата са в рамките на 10 часа. Програмата въвежда децата в света на вътрешните ресурси и преживявания, които водят до устойчиво щастие – благодарност, доброта, силни страни на характера, надежда, оптимизъм и целеустременост. Чрез преживелищни дейности, лични разкази и упражнения за саморефлексия, учениците разбират как техните мисли, избори и действия влияят върху благополучието им.

Темите по програмата са: Въведение в програмата; Благодарност. Благодарствен дневник; Благодарност. Благодарствено писмо; Доброта. Пет добри постъпки; Силни страни на характера; Силните страни на характера през погледа на съучениците ми; Употреба на силните страни по нов начин; Оптимистично мислене; Надежда; Заключителна среща по програмата.

В програма „Преподаване на благополучие в училище“ са включени 139 второкласници и 135 ученици от четвърти клас.

Във випуск пети клас е разработена и реализирана програмата „Развиване на умения за самоконтрол“. Занятията по програмата са в рамките на 6 часа. Водеща цел на програмата е да подкрепи учениците в прехода от начален към прогимназиален етап чрез развиване на умения за самоконтрол, себепознание и целеполагане, като им предоставя стратегии за съзнателен избор, устойчивост на изкушения и личностно израстване, водещо до по-висока ефективност в училищната и в социална среда.

Темите по програмата са: Въведение в програмата; Степен на употреба на самоконтрола; Самоконтрол и цели; Нагласата на ума и връзката ѝ с уменията за самоконтрол; Стратегии за развиване на самоконтрола; Заключителна среща по програмата.


В програма „Развиване на умения за самоконтрол“ са включени 130 ученици от пети клас.

Програмите, насочени към запознаване с добродетели, формиране на ценности и социално-емоционално учене, са реализирани съвместно от Капка Николова – педагогически съветник и класните ръководители на випуск първи клас - Росица Хараланова, Анета Иванова, Иглика Илиева, Яна Кунева, Галина Милкова; на випуск втори клас – Ваня Неделчева, Теодора Михайлова, Ирина Димитрова, Весела Павлова, Надежда Георгиева; на випуск четвърти клас – Румяна Чобанова, Миглена Йорданова, Цонка Балева, Ваня Дичева, Миглена Николова; на випуск пети клас – Юлиян Стоянов, Таня Табакова, Самуила Добрева, Сениха Талиб, Галина Проданова.


II.ИНТЕРДИСЦИПЛИНАРНИ УРОЦИ.

Във випуск трети клас са разработени и реализирани интердисциплинарните уроци: „Палитра от време“; „Знанията в приказките“; „Приказни разказвачи“; „Здравословен начин на живот“; „Животът на сушата. Сухоземни животни“.
Уроците, обединени от водещата тема, съчетават съдържание от различни учебни предмети – Български език и литература, Математика, Немски език, Английски език, Руски език, Човекът и природата, Човекът и обществото, Технологии и предприемачество, Музика, Изобразително изкуство. Те носят в себе си послание за свързаност: знанието е цялостно, животът е преплетен, смисълът се ражда в общото преживяване. Учениците осъзнават как различни учебни предмети се преплитат, как се надгражда знанието, как уменията и емоциите имат място заедно в една учебна ситуация. За учителите – това е възможност за съвместно учене, взаимна подкрепа, разгръщане на потенциал и изграждане на култура на сътрудничество. Всеки урок включва познавателни елементи, упражнения, творчески задачи и интердисциплинарни връзки. Активно се насърчава ученическото участие, съпреживяването, дискусията и изразяването чрез различни изразни средства. Целта е учениците не просто да знаят, а да свързват, да усещат и да променят света около себе си.

Провеждането на интердисциплинарните уроци се случва пред учители и родители и се превръща в своеобразен празник на знанието, креативността и свързването.

„Палитра от време“ - интердисциплинарен урок в 3.а клас, разработен и реализиран от Адриана Илиева – класен ръководител и Христина Карнобатлиева – учител по немски език.

Урокът въвежда учениците в понятието „време“ чрез изследване на неговите различни значения – метеорологично, астрономическо, историческо и граматично. Учениците помагат на любим герой – мечето Берт – в приключенско пътуване във времето, като се включват в серия от предизвикателства, свързани с учебното съдържание по Български и Немски език, Математика, Човекът и природата, Човекът и обществото. Урокът съчетава игрови и познавателен подход, езиково обучение, математическо мислене и творческа изява. В урока са включени 27 ученици от 3.а клас.

„Знанията в приказките“ - интердисциплинарен урок в 3.б клас, разработен и реализиран от Марияна Господинова – класен ръководител и Дияна Янчева - учител по руски език.

Урокът „Знанията в приказките“ е междуезиково и междукултурно пътешествие, съчетано с игрови подход, проектно учене и емоционално въздействие. Той е резултат от работата в 7 часа по Български език, 4 часа по Човекът и природата, 2 часа по Технологии и предприемачество и 13 часа по Руски език през учебната година.


Чрез игри, драматизации, песни и създаване на лапбук учениците изследват герои, сюжети, послания и ценности в народните приказки от двете култури. 


Работата в екипи, съчетана с елементи на критическо мислене, емоционална интелигентност и проектен подход, насърчава учениците да правят сравнения, да откриват поуки и да се изразяват уверено пред публика. 


Урокът е не само познавателен, но и силно емоционален – своеобразен празник на приказната мъдрост, езиковото богатство и креативността на децата. В урока са включени 28 ученици от 3.б клас.

„Приказни разказвачи“ - интердисциплинарен урок в 3.в клас, разработен и реализиран от Стефка Генчева – класен ръководител и Валентина Иванова - учител по английски език.
Урокът съчетава литература, чужд език, сценични изкуства и технологии, за да предложи на учениците пълноценно преживяване, посветено на темите за добротата и сътрудничеството. С помощта на познатата приказка „Дядовата ръкавичка“, децата навлизат в света на сценичните изкуства, изработват маски, работят по роли, драматизират приказката на английски език и участват в езикови упражнения и дискусии.

Урокът развива не само езикови и комуникативни умения, но и артистичност, креативност и умения за екипна работа. Включени са елементи от учебните предмети Български език, Английски език, Технологии и предприемачество, както и гражданско и емоционално възпитание. Децата не просто четат приказката – те я изживяват, разказват, превеждат, играят и обогатяват с лични гледни точки. „Приказни разказвачи“ е урок, в който се учим не само на език, но и на разбиране, приемане и споделяне. В урока са включени 28 ученици от 3.в клас.

„Здравословен начин на живот“ - интердисциплинарен урок в 3.г клас, разработен и реализиран от Веселка Минчева – класен ръководител и Дияна Янчева - учител по руски език.
Урокът „Здравословен начин на живот“ представлява пъстро междупредметно пътешествие, в което учениците откриват значението на полезните навици чрез игри, песни, интерактивни упражнения, проекти и емоционално преживяване. Включвайки знания от часовете по Руски и Български език, Човекът и природата, Технологии и предприемачество, Музика и Изобразително изкуство, учениците не само научават как да живеят по-здравословно, но и създават свои собствени мини-книжки с правила, участват в тематични игри и се ангажират с каузата за по-добро здраве. Чрез езикова активност, визуална подкрепа и практическа ангажираност децата осмислят връзката между хранене, движение, емоции и здраве, като едновременно развиват междуезикови, социални и творчески компетентности. В урока са включени 27 ученици от 3.г клас.
„Животът на сушата. Сухоземни животни“ - интердисциплинарен урок в 3.д клас, разработен и реализиран от Анета Костова – класен ръководител и Валентина Иванова - учител по английски език.
Интердисциплинарният урок затвърдява и разширява знанията на учениците от трети клас за живота на сушата и сухоземните животни. Усвоеното учебно съдържание в часовете по Човекът и природата се обогатява с информация по темата, поднесена на английски език. Третокласниците систематизират наученото за живите организми. Назовават жизнените процеси при сухоземните животни. Посочват приспособленията им за живот  на сушата. Класифицират ги според храненето и движението им. Изграждат хранителни вериги с тях. Научават как протича жизненият цикъл на пеперудата.

Урокът развива умения за наблюдение, четене и слушане с разбиране, анализ, класифициране и работа в екип. Приложеният игрови подход повишава езиковите компетентности по чужд език на учениците. В урока са включени 27 ученици от 3.д клас.

През учебната година интердисциплинарните уроци се реализират не само в начален, но и в прогимназиален и гимназиален етап. Учениците от 6., 7. и 8. клас имат възможност да преживеят знанието по нов начин – чрез свързване на учебни предмети, прилагане на умения в реален контекст и междукултурна комуникация.

В 6. клас математиката и руският език се обединяват в образователно пътешествие из по-малко познати места в България, като координатите и езикът се превръщат в средство за откриване и разказване.

В 7. клас историята, литературата и изкуството представят раждането на модерната българска култура – като жива картина на епоха, в която се оформя националната ни идентичност.

В 8. клас учениците се изправят пред симулирана житейска ситуация – пътуване, което изисква логика, език, планиране и творчество – умения, надхвърлящи рамките на отделните предмети.


„По-малко познати места в България – пътуване по координати“ – интердисциплинарен урок в 6.д клас, разработен и реализиран от Николинка Василева –учител по математика и Таня Табакова – учител по руски език.

В този урок учениците се превръщат в „пътешественици по координати“, които търсят по-малко познати, но интересни места в България. Комбинирайки знанията си по математика и руски език, те откриват локации по зададени координати, изчисляват реални разстояния и ги описват на руски език. Урокът създава възможност за преживяване на знанието и за смислено прилагане на уменията в практическа ситуация.
Един урок, в който географията оживява, математиката има цел, а чуждият език се превръща в средство за споделяне на открития от учениците. В урока са включени 27 ученици от 6.д клас.

„Раждането на модерната българска култура“ – интердисциплинарен урок в 7.г клас, разработен и реализиран от д-р Мартин Вълчев – директор на СУ „Гео Милев“ и учител по история, Диляна Стоянова – учител по български език и Юлиян Стоянов – учител по изобразително изкуство. 

„Раждането на модерната българска култура“ е урок, в който на седмокласниците се представя цялостен поглед към формирането на българската културна идентичност през XIX век. Историята представя събитията, процесите и личностите в тяхната хронологична и обществена динамика, докато литературата и изобразителното изкуство придават плът, емоция и изразност на времето. Урокът показва как знанието за миналото не е суха фактология, а „снимка на епохата“, в която се преплитат идеи, думи, образи и съдби.

Учениците изследват как се зараждат новите културни форми: вестници, книги, театър, художествена литература, архитектура и живопис, и как те отразяват и ускоряват процесите на национално осъзнаване и модернизация. Чрез този подход се изгражда холистичен поглед върху миналото – като време на пробуждане, стремеж, търсене на идентичност и създаване на нови културни хоризонти.

Урокът не само развива знания, но и създава преживяване – учениците „влизат“ в духа на епохата, разпознават съвременните ѝ паралели, правят връзки между история, език, култура и изкуство. Така учебното съдържание оживява, а участниците получават възможност да осмислят своето място като продължители на тази културна традиция. В урока са включени 25 ученици от 7.г клас.

„Едем в путешествие: Кто? Куда? Как?“ – интердисциплинарен урок в 8.а клас, реализиран от Елена Шамарджиева – учител по руски език и Николинка Василева – учител по математика. 

Пътуването е не просто преместване от точка А до точка B – то е проектиране, изчисляване, планиране, свързване с култури, хора и езици. В този урок учениците се впускат в симулирано пътешествие, където планират маршрути, изчисляват разстояния, време и разходи и описват своите планове на руски език. Знанията по математика оживяват чрез формули, проценти и вектори. Руският език се превръща в инструмент за междукултурно общуване. Чрез екипна работа, решаване на казуси и представяне на пътешествия, учениците преживяват знанието. В урока са включени 27 ученици от 8.а клас.

III.КРАТЪК АНАЛИЗ НА ВЪЗДЕЙСТВИЕТО НА ДЕЙНОСТИТЕ ПО МОДУЛ 1.

Данните са от електронния дневник и се отнасят за випуските и паралелките, участвали в програмите и интердисциплинарните уроци по модул 1. (Приложение №1).
1.Успех.

Данните от електронния дневник за средния успех на включените в модул 1 паралелки за първи и втори срок показват устойчива положителна тенденция. В почти всички класове се наблюдава запазване или леко покачване на успеха, което е индикатор за стабилна учебна мотивация и добра организация на образователния процес.
Във випуск 4. клас резултатите са стабилни, като се наблюдава леко повишаване или запазване на средните стойности. 

В 5. клас се вижда лек спад в успеха при повечето паралелки, което е очаквано предвид прехода към прогимназиален етап и увеличената учебна натовареност.

В 6. и 7. клас успехът е сравнително устойчив, а в 7.г клас дори се отчита положителна промяна – от 4.89 на 5.08.

В 8.а клас има лек спад – от 4.92 на 4.81 – но в контекста на разширеното съдържание и комплексни учебни задачи, резултатът е в нормални граници.
Работата по програмите за социално-емоционално учене и интердисциплинарните уроци способстват и за: 

· повишаване на ангажираността по време на часовете;

· подобряване на ученическите взаимоотношения;

· намаляване на вътрешните бариери за участие и изява;

· създаване на положителна нагласа към ученето.
2.Отсъствия по неуважителни причини.
Във всички паралелки от първи до четвърти клас няма допуснати отсъствия по неуважителни причини, като делът на отсъствията по уважителни причини през втория срок намалява.

Във випуск пети клас отсъствията по неуважителни причини са следствие от адаптацията към прогимназиален етап и маркер за формираните умения за самостоятелност и самоконтрол на учениците (незначителния брой неуважителни отсъствия в пети клас са следствие от закъснения за час, най-много 19,5 в 5.д клас).
В 6.д клас се отчита намаление на неуважителните отсъствия във втория срок – от 1 на 0.5 – което е добър индикатор.

В 7.г клас отсъствията по неуважителни причини са най-високи, като дори нарастват между сроковете – от 17 на 43.5. Причините – конкретната специфика в тази паралелка; непрекъснатата необходимост от целенасочени подкрепящи интервенции с учениците и работа със семействата.

В 8.а клас се наблюдава намаление на неуважителните отсъствия (от 10 на 3) - добър знак за възвръщане на мотивацията и самоконтрола.

IV.СПОДЕЛЯНЕ И ПУБЛИЧНОСТ.

1.Споделяне на добри практики.

На 29 април 2025 г., по време на кръгла маса за споделяне на добри практики „Позитивното образование в контекста на социално-емоционалното учене и приемствеността между начален и прогимназиален етап като нова образователна парадигма“, организирана от РУО-Варна, екипът на СУ „Гео Милев“-Варна представи своята визия за позитивното образование като устойчива основа за развитие на социално-емоционални умения и изграждане на позитивна училищна култура, както и реализираните дейности по модул 1 на НП „Иновации в действие“.

2.Помагало „Позитивно в училище. Ресурси на развиващата се училищна общност“. 

В изготвеното по модул 1 на НП „Иновации в действие“ помагало, екипът на СУ „Гео Милев“ представя подробно своя опит от реализираните дейности. Помагалото ще бъде достъпно в електронен вариант на сайта на СУ „Гео Милев“ – Варна.
3.Изводи.
Реализираните дейности по модул 1 на НП „Иновации в действие“ от педагогическите специалисти през настоящата учебна година допълват опита на училищния екип с:
· представянето на модел на сътрудничество и екипна работа пред учениците;

· осигуряването на възможност за наблюдение на учениците от различна гледна точка, опознаване на техните интереси, силни страни, тревоги, окуражаване на усилията им;

· споделено учене между колеги и професионално израстване;

· интегриране на позитивната концепция и прилагането ѝ в повече сфери на учебната работа от учителите;

· възникването и реализирането на нови идеи, допълващи позитивната атмосфера в класната стая;

· установяване на единен ценностен подход.
Приложение №1

Таб.1 Данни от електронния дневник за учебната 2024/2025 г.
	Паралелка
	Успех
	
	Отсъствия

	
	Първи срок
	Втори 

срок
	
	Първи срок
	Втори срок

	
	
	
	
	уважителни причини
	неуважителни причини
	уважителни причини
	неуважителни причини

	1.а
	
	
	
	1246
	0
	902
	0

	1.б
	
	
	
	1159
	0
	1321
	0

	1.в
	
	
	
	1546
	0
	989
	0

	1.г
	
	
	
	1015
	0
	975
	0

	1.д
	
	
	
	1281
	0
	1003
	0

	2.а
	
	
	
	964
	0
	619
	0

	2.б
	
	
	
	1241
	0
	974
	0

	2.в
	
	
	
	937
	0
	725
	0

	2.г
	
	
	
	605
	0
	956
	0

	2.д
	
	
	
	1154
	0
	810
	0

	3.а
	
	
	
	938
	0
	887
	0

	3.б
	
	
	
	791
	0
	1004
	0

	3.в
	
	
	
	958
	0
	798
	3

	3.г
	
	
	
	995
	0
	648
	0

	3.д
	
	
	
	1434
	0
	1260
	0

	4.а
	5,69
	5,70
	
	1335
	0
	999
	0

	4.б
	5,55
	5,47
	
	904
	1
	1029
	0

	4.в
	5,56
	5,48
	
	1269
	0
	901
	0

	4.г
	5,49
	5,43
	
	692
	3
	543
	1,5

	4.д
	5,70
	5,72
	
	1154
	0
	882
	0

	5.а
	5,17
	5,14
	
	1059
	5
	835
	15

	5.б
	5,32
	5,28
	
	697
	2,5
	889
	19

	5.в
	5,05
	5,02
	
	919
	13
	1439
	2,5

	5.г.
	5,14
	5,04
	
	1099
	3,5
	1283
	6

	5.д
	4,25
	4,13
	
	859
	8
	813
	19,5

	6.д
	5,38
	5,33
	
	511
	1
	803
	0,5

	7.г
	4,89
	5,08
	
	1099
	17
	1833
	43,5

	8.а
	4,92
	4,81
	
	832
	10
	1261
	3

